destruksjonsverk
Store norske leksikon,Næringsmidler og husholdning,Mat,Kjøttproduksjon og slakt
Destruksjonsverk er et anlegg som tar hånd om animalsk avfall, som dyrekadavre og avfall fra slakterier, pølsemakerier og hermetikkfabrikker.
I tørrsmelteanlegg blir kadavrene kokt i sitt eget kroppsvann ved et trykk på 304 kPa (kilopascal) og en temperatur på 140 °C, i en liggende sylinder forsynt med dampkappe og et kraftig, dampopphetet røreverk. Denne metoden gir sikker sterilisering også når det gjelder sporedannende bakterier. Samtidig som smittestoffer blir ødelagt, utvinnes verdifulle stoffer som blant annet fett til teknisk bruk.Tidligere var også kjøttfôrmel og benfôrmel et viktig produkt. Smittestoffene prioner, som blant annet forårsaken kugalskap, har imidlertid vist seg å være eksepsjonelt motstandsdyktige mot varme og andre destruktive påvirkninger. I de fleste land er det derfor innført forbud mot bruk av kjøtt- og benfôrmel fremstilt av materiale fra drøvtyggere som fôrmiddel til husdyr.